b'\n_START_ARTICLE_\nKaj \xc5\xbere Gilberta Grapa?\n_START_SECTION_\nZgodba\n_START_PARAGRAPH_\nGilbert Grape (Johnny Depp) je \xc5\xa1tiriindvajsetletnik, ki \xc5\xbeivi z dru\xc5\xbeino v mestecu Endora v Iowi, kjer dela kot prodajalec v lokalni \xc5\xa1peceriji, prakti\xc4\x8dno ves prosti \xc4\x8das pa porabi za skrb za kroni\xc4\x8dno debelo mati Bonnie (Darlene Cates) in umsko zaostalega brata Arnieja (Leonardo DiCaprio), ob starej\xc5\xa1i sestri, ki gospodinji, in mlaj\xc5\xa1i, ki je vsega naveli\xc4\x8dana najstnica. Najrazburljivej\xc5\xa1i dogodek v mestu je vsakoletni prihod konvoja prikolic na poti v bli\xc5\xbenji kamp. Njegova mati je obupala nad \xc5\xbeivljenjem, ko se je o\xc4\x8de pred sedemnajstimi leti obesil v kleti in zdaj vse dni \xc5\xbedi pred televizijskim sprejemnikom ter zaradi prekomerne telesne te\xc5\xbee nikoli ne gre ven, tako da je Gilbert prevzel odgovornost za vzdr\xc5\xbeevanje hi\xc5\xa1e. Skrbi tudi, da Arnie, ki mu je najve\xc4\x8dje veselje plezati na mestni vodni stolp, ne zaide v te\xc5\xbeave. V vlogi dru\xc5\xbeinskega o\xc4\x8deta ima \xc5\xa1tevilne skrbi, od novega supermarketa, ki je speljal stranke njegovi trgovinici, do tega, kako prikriti razmerje s poro\xc4\x8deno Betty Carver (Mary Steenburgen)._NEWLINE_V \xc4\x8dasu, ko se dru\xc5\xbeina pripravlja na Arniejev osemnajsti rojstni dan, se skozi mesto znova pripeljejo turisti. Zaradi okvare na bli\xc5\xbenjem travniku obti\xc4\x8dita Becky (Juliette Lewis) in njena babica. Becky in Gilbert se po\xc4\x8dasi zbli\xc5\xbeata, vendar postane Gilbertu njegova dru\xc5\xbeinska odgovornost zaradi tega v breme, zaradi \xc4\x8desar se \xc4\x8duti krivega. Nekega dne odide na ve\xc4\x8derni zmenek z Becky in pusti Arnieja naj se sam umije do konca. Domov pride pozno in zaspi, zjutraj pa najde Arnieja, kako drgeta v mrzli kadi, kar \xc5\xa1e poglobi njegov ob\xc4\x8dutek krivde. Po drugi strani se njegov odnos z Betty kon\xc4\x8da, ko njen mo\xc5\xbe umre zaradi sr\xc4\x8dnega napada in ona odide iz mesta v iskanju novih prilo\xc5\xbenosti. Gilbert in Arnie kljub nenavadnosti prirasteta k srcu Becky, ki v pogovoru z Gilbertom spozna, da si \xc5\xbeeli njegove iskrenosti in nesebi\xc4\x8dnosti._NEWLINE_Ko sta neko\xc4\x8d zatopljena v pogovor, jima Arnie spet pobegne do vodnega stolpa in spleza nanj. Tokrat policisti niso ve\xc4\x8d prizanesljivi do njegovih nor\xc4\x8dij in ga aretirajo. To pripravi Bonnie, ki \xc5\xbee sedem let ni \xc5\xa1la iz hi\xc5\xa1e, da odide do policijske postaje in se izpostavi nor\xc4\x8devanju me\xc5\xa1\xc4\x8danov, vendar izsili Arniejevo izpustitev. Kmalu po tistem Gilbert, ki se mu Arnie vedno upira, ko je \xc4\x8das za kopel, izgubi \xc5\xbeivce ter Arnieja ve\xc4\x8dkrat udari. Nato, zaprepaden nad sabo, brez besed odide iz hi\xc5\xa1e in se odpelje. Arnie medtem pobegne k Becky, ki skrbi zanj dokler ne prideta njegovi sestri in ga pobereta. Ko Gilbert z Beckyjino pomo\xc4\x8djo premisli o dogodkih, se vrne domov na Arniejevo zabavo da bi se pobotal z bratom. Tudi materi se opravi\xc4\x8di za svoje vedenje in ji obljubi, da ne bo ve\xc4\x8d dopustil, da bi jo kaj prizadelo. Nato ji predstavi Becky, kar se je prej obotavljal storiti._NEWLINE_Tudi Bonnie pri\xc4\x8dne ob teh dogodkih razmi\xc5\xa1ljati o svojem \xc5\xbeivljenju. Po kon\xc4\x8dani zabavi prvi\xc4\x8d po mo\xc5\xbeevi smrti zleze po stopnicah do spalnice v zgornjem nadstropju. Kasneje pride k njej Arnie, a jo najde mrtvo. Otroci se zavedajo, da se bo celo mesto smejalo in opravljalo, ko jo bodo morali z avtodvigalom spraviti iz spalnice za pogreb. Sklenejo, da tega ne bodo dopustili, zato spraznijo hi\xc5\xa1o in jo z Bonnie vred za\xc5\xbegejo. Zadnji prizor je leto dni kasneje; Gilbert opisuje, kaj se je po tistem zgodilo z dru\xc5\xbeino medtem ko z Arniejem \xc4\x8dakata ob cesti na Becky in njeno babico. Nazadnje se vsi skupaj odpeljejo iz mesta.\n_START_SECTION_\nProdukcija\n_START_PARAGRAPH_\nVe\xc4\x8dina filma je bila posneta v kraju Manor v Teksasu in njegovi okolici, predvsem na kmetiji Jima Lutza in Alex Carrillo, ki je bila pred tem \xc5\xbee uporabljena kot lokacija v filmu Roadie (1980). Snemanje se je za\xc4\x8delo jeseni 1992._NEWLINE_Leonardo DiCaprio je v pripravah na vlogo pre\xc5\xbeivel nekaj dni v domu za du\xc5\xa1evno prizadete mladostnike da se je v\xc5\xbeivel v njihovo spontanost in nepredvidljivost. Re\xc5\xbeiser mu je dal pri igri veliko svobode. Podobno spontana je bila vloga Darlene Cates, sicer amaterke, ki so jo ustvarjalci filma opazili po nastopu v pogovorni oddaji; trpi namre\xc4\x8d za agorafobijo in je v \xc4\x8dasu snemanja tehtala ve\xc4\x8d kot 220 kg. Po drugi strani je nedodelanost \xe2\x80\x93 scenarij je bil v \xc4\x8dasu snemanja bolj ali manj \xc5\xa1e v fazi osnutka \xe2\x80\x93 pogosto vodila do konfliktov med re\xc5\xbeiserjem in Deppom._NEWLINE_Film je iz\xc5\xa1el decembra 1993.\n_START_SECTION_\nOdziv\n_START_PARAGRAPH_\nKriti\xc5\xa1ki odziv je bil izrazito pozitiven; komentatorji so pohvalili prisr\xc4\x8dnost in iskrenost ter film kljub nekoliko predvidljivi zgodbi skoraj soglasno ocenili pozitivno. S svojo igro je prvi\xc4\x8d pritegnil pozornost takrat devetnajstletni Leonardo DiCaprio, ki si je prislu\xc5\xbeil nomaciji za oskarja in zlati globus 1994 za najbolj\xc5\xa1o mo\xc5\xa1ko stransko vlogo (obe nagradi je tisto leto odnesel Tommy Lee Jones za vlogo v filmu Begunec). Zvezdni\xc5\xa1ki zasedbi navkljub pa je bil film zaradi zgre\xc5\xa1ene oglasne kampanje med ob\xc4\x8distvom spregledan in je s predvajanjem v kinematografih prinesel le okrog 10 milijonov USD zaslu\xc5\xbeka. \xc5\xa0ele z izdajo za doma\xc4\x8di video je pridobil ve\xc4\x8dje ob\xc4\x8dinstvo ljubiteljev, ki \xc5\xa1e zdaj obiskujejo lokacijo snemanja.'